二十一日雨
作者：趙蕃
朝代：宋

paragraphs: 疾風吹倒庭前樹，更有飛來雨如注。
終朝畏暑自脫巾，亟起收書不能屨。
前山雲重如潑墨，坐想溪流高數尺。
是間無乃隔分龍，點滴纔堪清几席。
前時小旱已作憂，三日爲霖遂不休。
早禾盡實晚禾秀，造物於此功無留。
祇今望霓尤所急，百里之行半九十。
民乃犇走奉神祠，神盍經營足民食。